Referat fra møte i MUSITs koordineringsgruppe for kulturhistorie 22. August 2012.

Tilstede: Joel Boaz (RA), Jarle Ebeling (DUG), Brit Hauge (DUG, deltok til kl.12:00) Mari Høgestøl (AM), Sonja Innselset (UMiB), Torkel Johansen (VM), Roger Jørgensen (TMU), Espen Uleberg (KHM, referent)

1. Sakslisten ble godkjent.
2. **Webseminaret i Stavanger i mai og ny faggruppe for portalisering og tilgjengeliggjøring.**
Brit og Espen orienterte om seminaret. Det var et vellykket seminar – gode innlegg og deltagerne ga uttrykk for at de hadde hatt godt utbytte av seminaret. Hensikten med seminaret var først og fremst å gi bedre beslutningsgrunnlag for styret når de skulle diskutere tilgjengeliggjøring av universitetsmuseenes data på EUROPEANA/NORVEGIANA i møtet dagen etter. Denne hensikten ble bare delvis nådd ettersom ikke alle styremedlemmer deltok på både seminaret og styremøtet. Styremøtet vedtok (V-sak 06/2-12) å oversende denne saken til portalgruppa for utredning av konsekvenser.
Opprettelse av faggruppe for portalisering og tilgjengeliggjøring, portalgruppe, ble vedtatt av styret i samme møte (V-sak 04/2-12). Lederne av koordineringsgruppene skal være medlemmer i faggruppen. Den skal ha minst ett medlem fra hvert universitetsmuseum og dekke både kulturhistorie og naturhistorie. Leder av koordineringsgruppe naturhistorie, Solveig Bakken og Espen skal diskutere sammensetning av gruppa og kontakte medlemmene i koordineringsgruppene og styremedlemmene for å få oppnevnt medlemmer av gruppa. Portalgruppa har frist til 15. oktober med å utrede konsekvenser for tilgjengeliggjøring av universitetsmuseenes data på EUROPEANA/NORVEGIANA.
3. **Ny IT-infrastruktur.**Jarle presenterte en skjematisk framstilling av MUSITs nåværende og mulig framtidige IT-arkitektur. De nåværende løsningene har eksistert siden 1990-tallet, og det er klart at MUSIT må ta tak i IT-arkitekturen slik at vi har løsninger som er tilpasset standardene som er gjengs i dag.
Koordineringsgruppa ser klart at dette arbeidet vil kreve store ressurser hos DUG, og aktualiserer behovet for flere årsverk i DUG.
Styremøtet vedtok (V-sak 07/2-12) å gi DUG i oppdrag å utrede en IT-infrastruktur innen 15. oktober.
Koordineringsgruppa støtter Jarles forslag om at det nedsettes en mindre rådgivningsgruppe. Gruppa sammensettes av representanter for museene og gjerne også NTNU-IT som ekstern representant. På denne måten vil gruppa kunne uttale seg om både fremtidige brukerbehov og tekniske løsninger. De fremtidige brukerbehovene vil være overordnet og styrende for hvilke tekniske løsninger som kan være mulige.
Koordineringsgruppa synes også at det er svært kort frist fram til 15. oktober og mener utredningsarbeidet må få en lengre frist.
4. **Arbeid med felles stedsbase og splitting av flernummeravsnitt, videre arbeid med kvalitetsheving av gjenstandsbasene.**Espen orienterte om arbeidet som er gjort i sommer. Arbeidet ble gjort ved KHM for UMiB, TMU og KHM. Hvert museum har fått en liste over flernummeravsnitt som ikke kunne gjøres ferdig på grunnlag av den informasjonen som var tilgjengelig. Det ble ikke lagt inn stedsinformasjon for de splittede numrene ved TMU og UMiB fordi felles stedsbase ikke var implementert i mai.
Felles stedsbase i arkeologibasen ble implementert for alle museene i juli. Nå ligger det derfor til rette for å legge inn stedsinformasjonen for de splittede numrene ved TMU og UMiB.
Arbeidet med splitting og felles stedsbase krevde færre midler enn antatt. Det gjenstår nå om lag 350 000 til videre arbeid i år. Gruppa hadde ingen sterke meninger om hvorvidt disse midlene skulle brukes ved hvert enkelt museum eller ved en felles innsats som ved ryddingen i flernummeravsnittene. Gruppa overlater til faggruppe gjenstandsbase, arkeologi å bestemme hvilket arbeid som skal gjøres i høst og bruke midlene i forhold til det arbeidet som skal gjøres.
5. **Handlingsplan for 2013**Espen orienterte om framdriften. Mål 1 og 2 på handlingsplanen er gjennomført. Når det gjelder punkt to har vi en grunnfunksjonalitet for å tildele strekkode til objektene i basen, og må tenke framover på hvordan denne kan brukes ved å få mer funksjonalitet knyttet til avlesning av strekkode.
Gruppa hadde ingen kommentarer til utformingen av det utsendte skjemaet for registrering av objekter/samlinger som museene vil få med blant databasene MUSIT har hånd om. Dette skjemaet vil gi et lengre tidsperspektiv enn ett år for arbeidet med konvertering/migrering. Når utforming av skjemaet også er godkjent i koordineringsgruppe for naturhistorie skal det sendes ut til museene, fylles ut og returneres.
**Etnografi/nyere kulturhistorie** Faggruppa har hatt ett møte, Det var enighet om at den eksisterende etnografibasen kan brukes av alle museene når det gjøres enkelte tilpasninger. Et forslag er å forenkle basen når en tilrettelegger basen for flere samlinger og brukere. Faggruppa vil fortsette arbeidet med å utarbeide en beskrivelse av en felles databaseløsning. Den vil foreslå arbeid med en felles etnografibase på handlingsplanen 2013.
**Topografisk arkiv**. Arbeidet som var planlagt i vår er gjennomført. Det er ikke forutsatt nye innspill til handlingsplanen 2013 fra denne gruppa. Mari foreslo å bruke midler til å høste fra ePhorte ved UiS og legge over i en felles løsning for publisering på nett. Dette tiltaket forutsetter ikke mye DUG-tid men er i hovedsak en tjeneste som skal kjøpes. AM setter opp en plan og budsjett for arbeidet. Utgiftene kan dekkes med midler avsatt til webarbeid i MUSIT.
**Fotobasen**. Arbeidet som var planlagt i høst er igangsatt. Denne faggruppa har hatt en lang liste med tiltak de ønsker å gjennomføre, og koordineringsgruppa vil få ny prioritert liste fra dem i høst.
**Feltdokumentasjon.** Gruppa hadde ett møte i vår. Medlemmene har brukt året til å få implementere Intrasis som dokumentasjonsverktøy ved museene. Faggruppa og vil ha nytt møte i september og levere forslag til handlingsplanen for 2013.
**Gjenstandsbase, arkeologi**. Arbeidet med konserveringsmodul er i gang. En regner med at det er ferdig til februar 2013. Et skjermbilde for aksesjonsføring ble ikke prioritert i 2012. Faggruppa vil melde inn sine prioriteringer til koordineringsgruppa.

**Eventuelt**
Jarle orienterte om webarbeidet. I styrereferatet (V-sak 05/2-12) er tre punkter av webarbeidet prioritert. Karttjeneste WMS, Publisering av fagtekster arkeologi og «Min samling» .
Geodata installerte ArcGIS server som kreves for karttjeneste WMS samme dag som møtet. DUG ser gjerne at museene bidrar til å gjøre kartdata tilgjengelig på denne serveren. Espen vil følge opp det ved KHM. Geodata vil om kort tid komme tilbake for å holde et skreddersydd kurs slik at vi kommer i gang med å bruke serveren.
Publisering av fagtekster arkeologi gjelder tekster som ble digitalisert av prosjektet Arkeoland. Gruppa tok også opp at det ligger aktuelle nettressurser under dokpro.uio.no, og at det skal linkes direkte til disse sidene fra unimus-sidene. Det kan også være ønskelig å legge dette materialet direkte under unimus-sidene. Tilsvarende gjelder nettressursene som er tilgjengelige under Arkeoland.

Espen Uleberg